remis marien ottens
kaerle etc. doen te wetene allen iegewoirdigen ende toecomende dat wy
ontfangen hebben die oidtmoedige supplicatie van maria otten wettige
dochter thomas otten inhoudende hoe dat op sinte peeters dach inden oighst
anno xve tweenveertich als merten van rossem ende andere vianden waeren
voere onse stadt van loevenen oft daeromtrent zyn tot neerlinthere opte
plaitsse binnen desen onsen lande van brabant vergadert geweest
de goede mannen ende het volck van neerlinthere voirs. in grooten getale
ende onder dandere is aldaer gebeurt datter twee oft drye
persoonen hebben aldaer zekeren ydelen wagen gestooten inden poel
geheeten den plaetssepoel den welcken dameel velthaen hem
heeft gevoirdert alleene te willen vuyttrecken dwelck siende de
voirs. thomas otten vader vanden suppliante heeft vuyt gevuechte geworpen
eenen stock oft roeye voer inden voirs. poel dwelck siende willem vanden
velde heeft den voirs. thomas met eenen stock gesmeten tot twee
reysen toe eens op zyn hoot ende eens op zyn handt ende die voirs. thomas
hem stellende terdefensie heeft den voirs. willem wederom metter voirs.
roeye die hy te voeren inden poel geworpen hadde gesmeten ende
den voirs. willeme daermede eenen slach op zy hoot gegeven soe
soe dat zy onderlinge strytvaer waeren dwelck siende zy suppliante
die daerby woenachtich was ende besorgende dat de voirs. thomas huer
vader by den voirs. willem vanden velde van zynen lyfve geevelt
zoude mogen wordden is vuyt vaderlyck ende natuerlycke liefden derweerts
geloopen om hueren voirs. vadere te secoureren = bijstaan hebbende zy suppliante alsdoen
een stuck eetens ende een brootmesken in huer handt ende intloopen
soe heeft een geheefen goert ingels huer suppliante willen houden
dwelck siende zy suppliante heeft den selven goerde in zynen vinger
gebeten op dat hy heur soude laten gaen by hueren vader alsoe hy
oick dede ende wat voertsn gaende oft loopende wordde wederomme
gehouden ende metten hoofde genomen by wylen fulgiaen van hoobroeck
wel by dranck zynde natuerlyck soene bellens van hoobroeck seggende tot
huer wat sal de sottinne maken ende alsoe zy suppliante geerne ontworstelt
ende den voirs. fulgiaen ontweekenhadde soe heeft zy suppliante int
worstelen ende turbelen den selven fulgiaen metten voirs. brootmesse
onversiens geraect ende omtrent zynder borst gequetst daeraff hy
corts daernae is afflivich gewordden dwelck der suppliante hertelyck leet
is ende welck ongeval aleest alsoe dat tselve is gebeurt by quade
fortune onversiens ende nyet vuyt voersienicheyt noch anderssins vuyt
quaden propooste noch vermoegen gelyck oick zy suppliante noch die voirs.
fulgiaen doer te voeren noyt differencieuse wordden noch twist en hadden
ende om hueren vader by te staene dwelck de voirs. fulgiaen scheen te
willen beletten ende dat oick zy suppliante de partye geinteresseerde
gesoent ende tevreden gestelt heeft soe en soude zy suppliante die van
hueren wettigen man heeft vier levende kinderen ende altyt tot goeden
name ende fame gestaen heeft noyt eenich delict oft andere quaede
feyten gecommitteert hebbende huer binnen onse voirs. lande van brabant
nyet derren vinden vreesende rigeur van justicie ten waere dat heur
hierop wordde versien van onse gratie ons daerom oidtmoedelyck
biddende soe eest dat wy desen aengesien geneycht wesene ter beden
der voirs. suppliante ende willende huer in dit stuck prefereren gratie ende
misericordie voer strangheyt ende rigeur van rechte hebben der selver
suppliante inden gevalle als boven geremitteert quytgeschonden ende
vergeven remitteren quytschelden ende vergeven vuyt sunderlinger gracien
by desen onsen brieve tfeyt ende ongeval boven geruert mitgaders
alle offensie ende bruecke corporelle ende crimminelle daerinne zy ter
ter causen voirscreven mit dat daeraen cleven mach tegen ons ende justicie
mesdaen ende mesbruyt mach hebben ende hebben heur daeraff
wedergestelt ende gererstitueert stellen weder ende restitueren tot
hueren goeden name fame ende geruchte in onsen voirs. lande van
brabant ende allen andere onsen landen ende heerlicheden ende tot
hueren onverbeurden goeden indyen zy eenige onder ons heeft gelyck
ende in alder manieren zoe zy was voer de toecompste vanden
voirs. feyte imponerende hierop een eeuwich geswych ende silencie
onsen procureur generael in brabant onsen meyer van thienen ende allen anderen
onsen ende der smaelre heeren justicieren ende officieren wye zy
zyn satisfactie ende beeternisse yerst ende voeral gedaen der
partye geinteresseeerde indyen die noch nyet gedaen en zy ende
eenige daertoe staet civilyck alleenlyck behoudelyck dat die voirs. suppliante
#
gehouden sal syn tvoirs. feyt tegen ons te beteren civiyck naer gelegentheyt
vanden saken ende faculteyt van huere goeden ende oick te betalen de
costen van justicien hieromme alsoe de gedaen ende te doene allet
ter taxatien ende moderatien van onsen lieve ende getrouwes de cancelier
ende luden van onsen rade in brabant die wy daertoe gecommiteert
hebben ende commiteren by desen ontbieden daerom ende bevelen den
selven onsen cancellier eende raedsluden dat voere hen geroepen deghene
die daerom behoiren geroepen te zyne en procederen wel ende deuchdelyck
ter verificatie ende interinnemente van desen ende totter taxatie ende moderatie
vander voirs. amende ende costen van justicien alsoe zy sullen
bevinden behoirende welck interinement de voirs. suppliante gehouden
sal syn te versuekene ende heur in persoene te presenterene
onsen voirs. rade binnen zesse maenden naestcommende
opte pene van te verbeurene deffect van desen ende dat gedaen
ende deselve civile boete ende costen van justicien getaxeert
ende betaelt zynde in handen vanden genen dyen dat behoiren
sal zy onse voirs procureur generale in brabant onse meyer van thienen
ende alle andere onse rechteren justicieren officieren ende
ondersaten iegewoirdige ende toecommende dyen dat aengaen sal
moegen heure stedehouderen ende eenen yegelyck van hen besundere
soehem toe behoiren sal doen laten ende gedooghen de voirs.
suppliante van deser onser iegewoirdiger gratien ende remissie ende
van alle dinhouden van desen inder vuegen ende manieren voere
verhaelt rustelyck vredelyck volcomelyck ende eeuwelyck
genyeten ende gebruycken sonder huer te doene oft te laten
geschieden nu noch in toecomende tyden eenich hinder letsel oft
moeynisse aen lyve noch aen goeden ter contrarien maer
# zy hiervan verantwoord
byden ontfanger
van andere exploiten
indyen huer lyff oft eenige van hueren goeden daerom gearresteert
gecommert oft belet waeren dat zy die setten ende stellen terstont
ende sonder vertreck tot geheelder ende volcomenden delivrancie
want ons alsoe gelieft ende ten eynde dat dit vast ende
gestadich blyve tot eeuwigen dagen soe hebben wy onsen
zegel hieraen doen hangen gegeven in onser stadt van
bruessele inde maens van novembry int jaer onsheeren duysent
vyffhondert ende dryenveertich van onsen keyserrycke txxiiiie
ende van onsen rycken van castillie ende anderen txxviiie
aldus gescreven opte plycke byden keyser in zyne rade
ende onderteekent boudewyns visa restrata
gecollacineert ende bevonden accorderende
met zyneoriginale by my
daaiwez